Mundo Obrero

Mundo Obrero (Langileen Mundua) Espainiako Alderdi Komunistaren (PCE) komunikazio-organo ofiziala da, eta bere argitalpenik zaharrenetakoa da. Egoitza Madrilen izanik, egunkaria ia etengabe argitaratzen da 1930az geroztik. Frankismo garaian erbestean plazaratzen jarraitu zuen.

 Historia 
Hasieran, César Falcón kazetari peruarrak zuzendu zuen egunkaria, eta Sobietar Batasunak finantzatu zuen. Egoitza nagusia Madrilen zuen. Lehen urtean, egunkariak ez zuen 13 zenbaki editatzea lortu. Hala ere, Espainiako Bigarren Errepublikaren eta Gerra Zibilaren zati handienean egunkari gisa argitaratu zen, eta hedapen handia lortu zuen. Adibidez, 1933. urtean, eguneko tirada 24.000 alekoa izan zen. Sevilla izan zen ale gehien saltzen ziren hiria, Madril aurretik ere.

Errepublikaren garaian zuzendari garrantzitsuenetako bat Vicente Uribe izan zen; lan horretan ere Antonio Mije eta Jesús Hernández nabarmendu ziren. 1930eko hamarkadaren une batzuetan, agintariek egunkaria bertan behera utzi zuten, eta horren ordez beste egunkari batzuk argitaratu ziren, hala nola La Lucha. Gerra hasita, egunkariak Editorial Católicaren tailerrak hartu zituen. 

Gerraren amaierarekin, egunkariak erbestean argitaratzen jarraitu zuen. Ale batzuk, bestetik, ezkutuan egin zituzten penintsulan, kartzeletan eta gerrilla taldeetan. Jarduera komunisten tresna baliotsua bihurtu zen aldizkaria, informazioa funtsezkoa baitzen frankismoaren aurkako borrokan.

Trantsizioan, egunkaria legez argitaratu zen berriro, lehenengo astekari gisa, eta geroago egunkari gisa (1978-1980). Horretarako, alderdiak kanpaina garrantzitsu bat garatu zuen, militanteen eta langileen laguntzari esker beharrezko 100 milioi pezeta lortu zituena. Hala ere, etapa hau ez zen oso iraunkorra izan eta hedabideak ez zuen arrakasta handirik izan. 1980ko hamarkadaren hasierako Alderdi Komunistaren krisiaren ondoren, langile gehienak kaleratu egin zituzten; egunkaria asterokoa izatera pasatu zen, eta, ondoren, hamabostekoa eta hilekoa ere izan zen.

Gaur egun, Mundo Obrero da Alderdi Komunistaren komunikabide garrantzitsuena. Era berean, Espainiako aldizkaririk zaharrenetakoa da. 2008an formatua berritu ondoren, argitalpenak PCEtik zabaltzen jarraitzen du, eta honako hauek biltzen ditu: gaurkotasun sozial eta politikoari buruzko artikuluak eta txostenak, elkarrizketak, dosierrak, eztabaida-topaketak, ekitaldiak, liburuen eta ikus-entzunezkoen iruzkinak, eta komunistek Espainian eta munduan egiten duten lanari buruzko informazioa.

 Erreferentziak 

 Kanpo estekak 
 :Mundo Obreroren edizio digitala.
 :Manolo Garridoren elkarrizketa Santiago Carrillorekin Mundo Obrerori buruz. 
Kategoria:Espainiako Alderdi Komunista
Kategoria:1930 Espainian
Kategoria:Gaztelaniazko egunkariak
Kategoria:Antifrankismoa